Document ID: 32004D0813

ID-DEĊIŻJONI TAL-KUMMISSJONI
tas-7 ta' Diċembru 2004
li tadotta, skond id-Direttiva tal-Kunsill 92/43/KEE, l-elenku ta' siti ta' importanza Komunitarja għar-reġjun bioġeografiku Atlantiku
(notifikata skond id-dokument numru C(2004) 4032)
(2004/813/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' l-ambjenti naturali tal-fawna u l-flora selvaġġa (1) u b'mod partikolari t-tielet sub-paragrafu ta' l-Artikolu 4(2) tagħha,
Billi:
(1)
Ir-reġjun bioġeografiku Atlantiku msemmi fl-Artikolu 1(c)(iii) tad-Direttiva 92/43/KEE, huwa magħmul mit-territorju kollu ta' l-Irlanda, l-Olanda u r-Renju Unit, u partijiet mill-Belġju, id-Danimarka, Franza, il-Ġermanja, il-Portugall u Spanja, kif speċifikat fil-mappa bioġeografika approvata fit-23 ta' Ottubru 2000 mill-Kumitat dwar l-Ambjenti Naturali mwaqqaf skond l-Artikolu 20 tad-Direttiva.
(2)
Għal dak ir-reġjun, elenki ta' siti proposti bħala siti ta' importanza Komunitarja fi ħdan it-tifsira ta' l-Artikolu 1 tad-Direttiva 92/43/KEE ixxandru mill-Istati Membri kkonċernati lill-Kummisjoni bejn Marzu 2002 u Lulju 2004, , skond l-Artikolu 4 (1) tad-Direttiva.
(3)
L-elenki ta' siti proposti kienu akkumpanjati minn informazzjoni dwar kull sit, fornuti fil-format stabbilit bid-Deċiżjoni tal-Kummissjoni 97/266/KE tat-18 ta' Diċembru 1996 dwar format ta' informazzjoni dwar sit għas-siti proposti Natura 2000 (2).
(4)
Dik l-informazzjoni tinkludi il-mappa l-aktar riċenti u definittiva tas-sit mgħoddi mill-Istat Membru in kwistjoni, l-isem tas-sit, il-lokazzjoni u l-medda, u d-data pprovduta bl-applikazzjoni tal-kriterji speċifikati fl-Anness III għad-Direttiva 92/43/KEE.
(5)
Abbażi ta' l-abbozz ta' l-elenku mfassal mill-Kummissjoni bi ftehim ma' kull wieħed mill-Istati Membri kkonċernati, li jidentifika wkoll is-siti li għandhom tipi ta' ambjenti naturali ta' priorità jew speċi ta' priorità, għandu jiġi adottat elenku ta' siti magħżulin bħala siti ta' importanza Komunitarja.
(6)
Tagħrif dwar l-eżistenza u d-distribuzzjoni tat-tipi u speċi ta' ambjenti naturali qed jevolvi kostantament b'riżultat tas-sorveljanza skond l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti f'livell Komunitarju saret billi ntużat l-aħjar informazzjoni disponibbli bħalissa.
(7)
Skond il-ġurisprudenza kostanti tal-Qorti tal-Ġustizzja tal-Komunitajiet Ewropej “sabiex jiġi pprovdut abbozz ta' elenku ta' siti ta' importanza Komunitarja, b'kapaċità li jwassal għall-ħolqien ta' xibka ekoloġika Ewropea koerenti ta' żoni speċjali ta' konservazzjoni, il-Kummissjoni għandu jkollha disponibbli elenku eżawrjenti tas-siti li, fil-livell nazzjonali, għandhom interess ekoloġiku li huwa relevanti mill-aspett ta' l-għan tad-direttiva ta' konservazzjoni ta' ambjenti naturali u fawna u flora selvaġġi . (…) B'dak il-mod biss, minbarra hekk, huwa possibbli li l-għan fl-ewwel sub-paragrafu ta' l-Artikolu 3(1) tad-Direttiva jintlaħaq, li jinżammu jew jiġu kkonservati t-tipi ta' ambjenti naturali u l-ambjenti naturali ta' l-ispeċi kkonċernati fi stat ta' konservazzjoni favorevoli fl-isfera naturali tagħhom, li tista' tkun mifruxa matul fruntiera jew aktar fil-Komunità” (3).
(8)
Abbażi ta' l-informazzjoni disponibbbli u fuq eżamijiet komuni magħmula fi ħdan il-qafas tas-seminars bioġeografiċi, ippreprarati miċ-Ċentru Prinċipali Ewropew għall-Protezzjoni tan-Natura u l-Biodiversità, u l-laqgħat bilaterali ma' l-Istati Membri, ċertu Stati ma pproponewx biżżejjed siti biex jissodisfaw il-ħtiġijiet tad-Direttiva 92/43/KEE għal ċerti tipi u speċi ta' ambjenti naturali. Ma jistax għalhekk ikun konkluż, għal dawn l-ispeċi u t-tipi ta' ambjenti naturali elenkati f'Anness 2 għal din id-Deċiżjoni, li n-netwerk huwa komplut. Madankollu, meta jitqies id-dewmien biex tasal l-informazzjoni u jintlaħaq ftehim ma' l-Istati Membri, il-Kummissjoni tqis li huwa xieraq li tadotta elenku inizjali ta' siti li ser ikollu jiġi revedut skond id-dispożizzjonijiet ta' l-Artikolu 4 tad-Direttiva 92/43/KEE għal tipi u speċi ta' ambjenti naturali elenkati fl-Anness 2 għal din id-Deċiżjoni, li għaliha l-Istati Membri indikati ma pproponewx biżżejjed siti skond il-ħtiġijiet tad-Direttiva 92/43/KEE.
(9)
Peress illi għadu mhux komplut it-tagħrif dwar l-eżistenza u d-distribuzzjoni tat-tipi ta' ambjenti naturali ta' Anness I u speċi ta' Anness II għal dik id-Direttiva li jinsabu f'kemm ilmijiet marini territorjali kif ukoll bħala ilmijiet marini skond il-ġurisdizzjoni nazzjonali lil hinn mill-ilmijiet territorjali, ma jistax jiġi konkluż li x-xibka hija jew kompluta jew mhix kompluta għalihom. It-tipi ta' ambjenti naturali u speċi relevanti huma elenkati f'Anness 3 għal din id-Deċiżjoni. Bħala konsegwenza, il-Kummissjoni tqis li l-elenku inizjali ser ikun revedut, jekk meħtieġ, għat-tipi u speċi ta' ambjenti naturali differenti elenkati fl-Anness 3 għal din id-Deċiżjoni skond id-dispożizzjonijiet ta' l-Artikolu 4 tad-Direttiva 92/43/KEE.
(10)
L-Anness 3 għal din id-Deċiżjoni jelenka wkoll tipi oħra ta' ambjenti naturali ta' Anness I u speċi ta' Anness II ta' dik id-Direttiva li huma soġġetti għal eżaminazzjoni xjentifika.
(11)
Il-miżuri li għalihom hemm ipprovdut f'din id-Deċiżjoni huma skond l-opinjoni tal-Kumitat ta' Ambjenti Naturali,
ADOTTAT DIN ID-DEĊIŻJONI:
Artikolu 1
L-elenku li jinsab f'Anness 1 għal din id-Deċiżjoni għandu jikkostitwixxi l-elenku inizjali ta' siti ta' importanza Komunitarja għar-reġjun bioġeografiku Atlantiku skond it-tielet sub-paragrafu ta' l-Artikolu 4(2) tad-Direttiva 92/43/KEE.
Dak l-elenku għandu jiġi revedut fid-dawl ta' aktar proposti minn Stati Membri f'konformità ma' l-Artikolu 4 tad-Direttiva 92/43/KEE għal ċertu tipi u speċi ta' ambjenti naturali, speċifikati f'Anness 2 u f'Anness 3 għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, fis-7 ta' Diċembru 2004.

Labels: 12
18
20